b'\n_START_ARTICLE_\nEbola\n_START_SECTION_\nPoimenovanje\n_START_PARAGRAPH_\nVirus ebola je poimenovan po dolini reke Ebola v Demokrati\xc4\x8dni republiki Kongo (prej Zaire), kjer leta 1976 bolezen prvi\xc4\x8d izbruhnila. V sloven\xc5\xa1\xc4\x8dini se je uveljavil naglas na e (\xc3\xa9bola), medtem ko se v angle\xc5\xa1\xc4\x8dini nagla\xc5\xa1a drugi samoglasnik, torej o. Nagla\xc5\xa1evanje na e navajajo Slovar novej\xc5\xa1ega besedja slovenskega jezika, druga izdaja Slovarja slovenskega knji\xc5\xbenega jezika in na primer Mikrobiolo\xc5\xa1ki slovar.\n_START_SECTION_\nZnaki in simptomi\n_START_PARAGRAPH_\nZnaki in simptomi oku\xc5\xbebe z ebolavirusom so sprva podobni znakom oku\xc5\xbebe z gripo: utrujenost, povi\xc5\xa1ana telesna temperatura, glavobol, bole\xc4\x8dine v sklepih, mi\xc5\xa1icah in trebu\xc5\xa1ne bole\xc4\x8dine. Bruhanje, driska in neje\xc5\xa1\xc4\x8dost so prav tako pogosti znaki. Manj pogosti simptomi vklju\xc4\x8dujejo bole\xc4\x8de grlo, bole\xc4\x8dine v prsih, kolcanje, ote\xc5\xbeeno dihanje in po\xc5\xbeiranje. Povpre\xc4\x8den \xc4\x8das med oku\xc5\xbebo in za\xc4\x8detkom simptomov je od 8 do 10 dni, variira pa lahko tudi med 2 in 21 dnevi. V pribli\xc5\xbeno 50\xc2\xa0% primerih se pojavijo tudi ko\xc5\xbeni izpu\xc5\xa1\xc4\x8daji. Za\xc4\x8detni simptomi so podobni malariji, mrzlici denga in drugim tropskim boleznim, nato bolezen napreduje do faze krvavitev. _NEWLINE_V 40 do 50\xc2\xa0% primerov se pojavijo krvavitve iz sluznic (npr. gastrointestinalnega trakta, nosu, no\xc5\xbenice, dlesni). V tej fazi, ki se po navadi za\xc4\x8dne od 5 do 7 dni po pojavu prvih simptomov, se lahko notranje in podko\xc5\xbene krvavitve ka\xc5\xbeejo z rde\xc4\x8dimi o\xc4\x8dmi ali prisotnostjo krvi v izbruhku. Krvavitve v ko\xc5\xbei lahko vodijo do petehij, purpure, ekhimoz in hematoze (\xc5\xa1e posebej na mestih injekcijskih vbodov). Krvavitve se ka\xc5\xbeejo v krvi, prisotni v blatu in izbruhanini, ter pri ka\xc5\xa1lju. Mo\xc4\x8dne krvavitve so redke in so po navadi povezane s prebavno cevjo. V splo\xc5\xa1nem pojav znakov, povezanih s krvavitvami, pogosto povezujemo s slab\xc5\xa1o prognozo. Vsi oku\xc5\xbeeni ka\xc5\xbeejo znake, povezane s krvnim obtokom. To vklju\xc4\x8duje tudi koagulopatijo (moteno strjevanje krvi). \xc4\x8ce oku\xc5\xbeeni ne okreva, v 7 do 16 dneh po pojavu prvih simptomov nastopi smrt zaradi odpovedi ve\xc4\x8d notranjih organov.\n_START_SECTION_\nIzbruh bolezni 2014\n_START_PARAGRAPH_\nMarca 2014 je Svetovna zdravstvena organizacija (WHO) poro\xc4\x8dala o ve\xc4\x8djem izbruhu ebole v Gvineji. Raziskovalci so odkrili, da je vir dvo-letni otrok, ki je zaradi bolezni umrl 28. decembra 2013. Bolezen se je hitro raz\xc5\xa1irila v sosednji dr\xc5\xbeavi Liberijo in Sierro Leone. Gre za najve\xc4\x8dji izbruh ebole v zgodovini in prvi primer v regiji._NEWLINE_8. avgusta 2014 je WHO epidemijo razglasila za globalno nevarnost in pozivala vse dr\xc5\xbeave, naj prizadetemu obmo\xc4\x8dju pomagajo. Vrhovni direktor organizacije je dejal, da prizadete dr\xc5\xbeave preprosto niso sposobne zajeziti tako velikega in kompleksnega izbruha ebole. Do sredine avgusta so Zdravniki brez meja opozorili, da je stanje v liberijski prestolnici Monrovija katastrofalno in da se stanje slab\xc5\xa1a iz dneva v dan. Do konca avgusta se je bolezen raz\xc5\xa1rila v Nigerijo, o enem primeru pa so poro\xc4\x8dali tudi iz Senegala. 30. septembra 2014 so v ZDA poro\xc4\x8dali o prvem potrjenem primeru ebole, za katero se je bolnik zdravil v bolni\xc5\xa1nici v Teksasu._NEWLINE_Poleg \xc5\xbertev je bolezen povzro\xc4\x8dila gospodarsko \xc5\xa1kodo prizadetim dr\xc5\xbeavam. \xc4\x8casopis Financial Times je zapisal, da bodo gospodarske posledice izbruha ebole bolj smrtonosne kot sama bolezen. 23. septembra so iz Liberije, Sierre Leone in Gvineje poro\xc4\x8dali, da imajo pomo\xc4\x8di le \xc5\xa1e za 893 bolnikov, oku\xc5\xbeenih pa je bilo 2122. WHO je 26. septembra zapisala, da v zadnjem \xc4\x8dasu ni bilo tako hudega izbruha ebole, kjer bi se patogen \xc5\xa1iril tako hitro in tako dolgo._NEWLINE_3. oktobra so poro\xc4\x8dali o 7.493 primerih oku\xc5\xbebe in 3.439 smrti. WHO ocenjuje, da so \xc5\xa1tevilke ob\xc4\x8dutno ve\xc4\x8dje. Med \xc5\xbertvami je tudi 216 zdravnikov._NEWLINE_8. oktobra 2014 je umrl ameri\xc5\xa1ki bolnik z ebolo, ki so ga zdravili v Teksasu. \xc5\xa0lo je za prvi smrtni primer izven \xc5\xbeari\xc5\xa1\xc4\x8da v Zahodni Afriki.\n_START_SECTION_\nPregled\n_START_PARAGRAPH_\nVemo, da gre za zoonotski virus, saj so z njim oku\xc5\xbeene tudi obse\xc5\xbene populacije ni\xc5\xbeinskih goril v Srednji Afriki. Kljub obse\xc5\xbenim prizadevanjem Svetovne zdravstvene organizacije \xc5\xa1e vedno ne poznamo \xc5\xbeivalskega vira, ki bi lahko ohranjal virus pri obstoju med izbruhi. Najverjetnej\xc5\xa1i kandidat pa so lete\xc4\x8de lisice._NEWLINE_Hemoragi\xc4\x8dna mrzlica ebola je ve\xc4\x8dinoma smrtna in obsega \xc5\xa1tevilne simptome, npr. mrzlico, bruhanje, drisko, splo\xc5\xa1no slabo po\xc4\x8dutje ter bole\xc4\x8dine v mi\xc5\xa1icah in sklepih, v\xc4\x8dasih tudi notranje in zunanje krvavitve. Smrtnost je izredno visoka, pri \xc4\x8dloveku odvisno od virusnega podtipa od 50% do 89%. Neposredni vzrok smrti je najve\xc4\x8dkrat hipovolemi\xc4\x8dni \xc5\xa1ok ali odpoved organov._NEWLINE_Ker je ebola najve\xc4\x8dkrat smrtna, odobreno cepivo ali zdravilo pa ni na razpolago, jo Center za nadzor in prepre\xc4\x8devanje bolezni v ZDA klasificira kot agens \xc4\x8detrte ravni biolo\xc5\xa1ke varnosti ter kot bioteroristi\xc4\x8dni agens kategorije A. Mogo\xc4\x8de bi jo bilo uporabiti v biolo\xc5\xa1kem bojevanju. Njeno u\xc4\x8dinkovitost kot oro\xc5\xbeje zmanj\xc5\xa1ujeta le visoka smrtnost in hitrost u\xc4\x8dinkovanja. Izbruh se namre\xc4\x8d obi\xc4\x8dajno hitro raz\xc5\xa1iri v vasi ali bolni\xc5\xa1nici, prizadene vse prebivalstvo, nato pa mu zmanjka gostiteljev in ugasne, \xc5\xa1e preden bi dosegel ve\xc4\x8djo skupnost.'